તેમના કામથી સરકાર અત્યંત પ્રસન્ન છે એવું હિંમતલાલને વારંવાર કહેવામાં આવતાં તેમણે સરકારને કહ્યું કે જો અંગ્રેજ સરકાર મારા પર સાચે જ ખુશ હોય તો મને મહિને પાંચ હજાર રૂપિયાનું પેન્શન આપો. તેમની આ લાગણી ને માગણી સામે અનેક અધિકારીઓએ તેમના કામની કાગળ પર પ્રશંસા કરતાં જણાવ્યું કે, ‘માત્ર આ હિંમતલાલના કાબેલ સુપરવિઝન અને કરકસરિયા સ્વભાવને લીધે જ સરકારને એલિસબ્રિજના પેલા બે લાખ રૂપિયા ઉપરાંત એક લાખ સત્તર હજાર એકસો ચોપન રૂપિયાની બચત થઇ છે. અને પછી સરકારે પણ તેમને જણાવ્યું કે તમારા જેવો પ્રામાણિક માણસ આ ગામ અમદાવાદ મધ્યે થાવો નથી. તમારી સુદીર્ઘ, અમૂલ્ય સેવાની સરકાર કદર કરે છે, પણ એ સિવાય બીજું કશું આપી શકે તેમ નથી. તમને રૂપિયા પાંચ હજારનું પેન્શન આપી શકાય તેમ નથી.’